মাঠের লড়াই ১ অক্টোবর থেকে। এর এক মাস আগে কাল টুর্নামেন্টের ড্র অনুষ্ঠান এক দফা ‘শুভ বার্তা’ দিয়ে গেছে বাংলাদেশের জন্য। ‘বি’ গ্রুপে স্বাগতিকদের সঙ্গী হয়েছে র্যাংকিংয়ে ১১৫ নম্বরে থাকা ফিলিপাইন ও ১৭৮ নম্বর দল লাওস। এর চেয়ে সহজ গ্রুপ আর হতে পারত না। এখান থেকে দুটি দল উঠবে সেমিফাইনালে। ‘এ’ গ্রুপে পড়েছে ফিলিস্তিন, নেপাল ও তাজিকিস্তান। গত দুই আসরেও সেমিতে খেলেছে বাংলাদেশ। ২০১৫ সালে দারুণ লড়াই করে তারা ২-৩ গোলে ফাইনাল হারে মালয়েশিয়ার অনূর্ধ্ব-২৩ দলের কাছে। পরের বছর অবশ্য সেমিফাইনাল থেকেই বিদায় নেয় বাহরাইনের অনূর্ধ্ব-২৩ দলের কাছে হেরে। সেই ধারায় এবারও সেমিফাইনালের পথটা আপাত সহজই দেখাচ্ছে। সুবাদে টুর্নামেন্টের স্বত্ব কেনা কে স্পোর্টসের প্রধান নির্বাহী ফাহাদ করিমও খুশি, ‘টুর্নামেন্ট জমজমাট হওয়ার মূল উপাদানই হলো আমাদের জাতীয় দল। তাদের খেলা গ্যালারি মাতাবে, দেশে সাড়া ফেলবে—এই তো আমাদের চাওয়া। আস্তে আস্তে গুছিয়ে উঠছে বাংলাদেশ দল, বঙ্গবন্ধু গোল্ডকাপে তাদের ভালো খেলা দেখব আশা করি।’